作者:蔣捷
標題:賀新郎
內容:絕代幽人獨。掩芳姿、深居何處，亂雲深谷。自說關中良家子，零落聊依草木。世喪敗、誰收骨肉。輕薄兒郎為夫婿，愛新人、窕窈顏如玉。千萬事，風前燭。鴛鴦一旦成孤宿。最堪憐、新人歡笑，舊人哀哭。侍婢賣珠回來後，相與牽蘿補屋。漫採得、柏枝盈掬。日暮山中天寒也，翠綃衣、薄甚肌生粟。空斂袖，倚修竹。